1969 मायथाइयावनो बि.ए पास खालामनाय बर’ फिसा हिसाबै सुकुमार बसुमतारीया सरकारनि गोजौ थाखोनि अफिसार जाना आलो-गोजोनै राइजो जानो हागौमोन नाथाय बिथाङा साइख’ना लायो जोबोर उन गोलैसोना थानाय बर’ गामि ओनसोलाव सोलोंथाइ आरो गियाननि सोरां बिलायनो हानाय फोरोंगिरिनि खामानि। बे थांखिखौ जाफुंसार होनो बागसा जिल्लानि जोबोर उनगोलैसोना थानाय सुवनखाटा ओनसोलनि गोजौ फरायसालि फसंना आरो बैयाव माहेना गैयालासे सेंग्रा बैसोबादि जोबोर बेसेनगोनां समखौ बारग’लांहोदोंमोन। बे फरायसालिखौ गायस’न खांनायनि उनाव भुटान हादर सिमाजिं ओनसोलनि सेसापानी गोजौ फरायसालिनि गाहाइ फोरोंगिरिनि बिबान बानस’नानै सोलोंथाइ होना 1979 मायथाइनिफ्राय 1989 मायथाइसिम मोनबो माहेना गैयाजैसे फोरोंगिरि जादोंमोन। बेनि उनाव 1989 मायथाइनिफ्राय 1990 मायथाइसिम बोसोरसेनि थाखाय दरं जिल्लानि बर’ बाजार गोजौ फरायसालिनि गाहाइ फोरोंगिरिनि बिबानखौ आजावदोंमोन। भेनसार फरायसालि बेयावबो सरकारी साख्रि जायियाव 1992 मायथाइसिम सुकुमार बसुमतारीया बरमानि सेन्ट जनस इंराजी स्कुलाव फोरोंगिरि जाहैयो।